**Likumprojekta "Grozījumi Zemesgrāmatu likumā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2016. gada 8. novembra sēdē (protokola Nr. 60, 59. §) atbalstīts Tieslietu ministrijas izstrādātais konceptuālais ziņojums "Par darījumiem ar nekustamajiem īpašumiem" (turpmāk – konceptuālais ziņojums) un risinājums, kas paredz zvērināta notāra iesaisti tiesību nostiprināšanas procesā, paredzot, ka zvērināts notārs, īstenojot vienas pieturas aģentūras principu, nosūta zemesgrāmatu nodaļai nostiprinājuma lūgumu. Saskaņā ar Ministru kabineta 2016. gada 14. novembra rīkojuma Nr. 679 "Par konceptuālo ziņojumu "Par darījumiem ar nekustamajiem īpašumiem"" 3. punktu Tieslietu ministrijai uzdots izstrādāt un tieslietu ministram līdz 2017. gada 1. septembrim iesniegt noteiktā kārtībā Ministru kabinetā risinājuma 2. varianta īstenošanai nepieciešamos normatīvos aktus. Saskaņā ar Ministru kabineta 2017. gada 19. septembra rīkojumu Nr. 520 "Grozījums Ministru kabineta 2016. gada 14. novembra rīkojumā Nr. 679 "[Par konceptuālo ziņojumu "Par darījumiem ar nekustamajiem īpašumiem"](https://likumi.lv/ta/id/286573-par-konceptualo-zinojumu-par-darijumiem-ar-nekustamajiem-ipasumiem-)" grozīts uzdevuma izpildes termiņš, nosakot, ka tiesību aktu projekti ir iesniedzami līdz 30. novembrim.  Atbilstoši Ministru kabineta 2017. gada 21. februāra sēdē (protokola Nr. 9 32. §) dotajam uzdevumam Tieslietu ministrijai jāturpina vispusīgi izvērtēt līdzšinējo praksi, kādā juridiskās personas iesniedz dokumentus nekustamo īpašumu reģistrēšanai zemesgrāmatā, un iespējas atļaut turpmāk nekustamā īpašuma reģistrēšanu (dokumentu iesniegšanu) zemesgrāmatā bez notāra starpniecības juridiskām personām, kas lieto drošu e-parakstu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [1] Saskaņā ar Zemesgrāmatu likuma 56.1 panta pirmās daļas 5. punktu kopš 2015. gada 1. maija zvērinātiem notāriem noteikts pienākums iesniegt zemesgrāmatu nodaļā nostiprinājuma lūgumu, ja tā pamatā ir šī zvērināta notāra sastādīts notariālais akts. Zvērināts notārs nostiprinājuma lūgumu iesniedz kā tā iesniegšanai īpaši pilnvarota perona. Proti, Notariāta likuma 66. panta pirmās daļas 1. punktā un otrajā daļā noteikto tiesību ietvarā, zvērināts notārs gādā par tiesību un tiesību nodrošinājumu nostiprināšanu zemesgrāmatās, ja šo tiesību pamatā ir zvērināta notāra sastādīts akts.  Pēc notariālā akta parakstīšanas zvērināts notārs sagatavo nostiprinājuma lūgumu un iesniedz to zemesgrāmatu nodaļā. Nostiprinājuma lūgumam ir procesuāla izpausme, kas ierosina nostiprināšanas procesu, bet tas neaizstāj tiesīgo personu piekrišanu, kas ir pievienojama atsevišķa dokumenta veidā, vai piekrišanas saturs iekļaujams notariālajā aktā, kas pamato konkrēto nostiprinājuma lūgumu. Pēc tiesību nostiprināšanas zvērinātam notāram vai, ja šādu vēlmi ir izteicis pats nekustamā īpašuma ieguvējs, – ieguvējam tiek nosūtīts paziņojums par nostiprinājuma lūguma izskatīšanu, bet, ja ieguvējs izteicis attiecīgu vēlmi nostiprinājuma lūgumā – arī ar drošu elektronisko parakstu parakstīts zemesgrāmatu nodaļas tiesneša lēmums.  Lai arī zvērinātam notāram noteikto pienākumu apjoms ir atšķirīgs, gatavojot notariālo aktu, kā arī apliecinot personas parakstu uz nostiprinājuma lūguma, pēc būtības abos gadījumos īstenojama darījuma uzraudzība tiktāl, ciktāl nepieciešams pārliecināties par to, vai dokumenta, uz kuru zvērināts notārs apliecina paraksta īstumu, saturs nav pretrunā likumiem, kā arī identificēt pievienojamos dokumentus. Jānorāda, ka nolūkā nodrošināt kvalitatīvu sniegto pakalpojumu, nostiprinājuma lūguma sastādīšana nav iespējama neidentificējot nostiprinājuma lūgumam pievienojamos dokumentus. Turklāt pat, ja nostiprinājuma lūdzēji iesniedz sagatavotu nostiprinājuma lūguma projektu, saskaņā ar Zemesgrāmatu likuma 132. panta trešo daļu pirms nostiprinājuma lūguma apliecināšanas zvērinātam notāram ir pienākums ieskatīties valsts vienotās datorizētās zemesgrāmatas attiecīgajā nodalījumā. Zvērinātam notāram, izpildot minēto pienākumu un ieskatoties valsts vienotās datorizētās zemesgrāmatas attiecīgajā nodalījumā, ir iespējams pārliecināties par nekustamā īpašuma piederību, īpašuma iegūšanas pamatu, no kura cita starpā ir iespējams konstatēt, vai nekustamais īpašums saskaņā ar Civillikuma 91. pantu ir atzīstams par laulātā atsevišķu mantu, un, ja nav, informēt par nostiprinājuma lūgumam pievienojamo laulātā piekrišanu. Tāpat no zemesgrāmatas nodalījuma ir konstatējamas aizlieguma atzīmes, tostarp tādas aizlieguma atzīmes, no kurām izriet trešo personu piekrišanu pievienošanas nepieciešamība. Zvērinātam notāram nav pamats neņemt vērā publiskā reģistrā esošos aprobežojumus par piekrišanas nepieciešamību un attiecīgo piekrišanu nenorādīt kā nostiprinājuma lūgumam pievienojamo dokumentu vai par to pievienošanu neinformēt nostiprinājuma lūdzējus.  Zvērinātam notāram kā neatkarīgam, neitrālam fizisko un juridisko personu civilo tiesību un likumisko interešu nodrošinātājam, nav iespējams veikt personas paraksta apliecinājumu uz nostiprinājuma lūguma, pirmšķietami nenovērtējot formālās prasības, kuru izpilde ir nepieciešama īpašuma tiesību nostiprināšanai.[[1]](#footnote-1) Ievērojot minēto, izpildot Notariāta likumā noteiktos pienākumus, arī gadījumā, ja nostiprinājuma lūgumu pamato privāts dokuments, zvērināts notārs identificē nostiprinājuma lūgumam nepieciešamos dokumentus, kā arī sniedz informāciju par zemesgrāmatas valsts nodevām.[[2]](#footnote-2)  Ņemot vērā jau šobrīd konstatēto zvērināta notāra iesaistes apjomu tiesību nostiprināšanas procesā, gan gadījumā, ja tiek sastādīts notariāls akts, gan gadījumā, ja tiek tikai apliecināti personu paraksti uz nostiprinājuma lūgumiem, pastāv iespēja ieviest t.s. vienas pieturas aģentūras principu, to attiecinot arī uz gadījumiem, kad nostiprinājuma lūgumu pamato privātā kārtībā slēgts nekustamā īpašuma atsavināšanas darījums.  Apzinot esošā normatīvā regulējuma riskus attiecībā uz noziedzīgi iegūtu līdzekļu legalizēšanas un ēnu ekonomikas izskaušanas iespējām, secināts, ka viena no jomām, kuru skar risināmā problemātika, ir fiktīvi privātā kārtā slēgti darījumi, it īpaši nekustamā īpašuma atsavināšanas darījumi. Vērtējot risinājumus ēnu ekonomikas izskaušanai nekustamo īpašumu jomā un darījuma viltošanas risku novēršanai, konceptuālajā ziņojumā tika secināts, ka izvirzītie mērķi sasniedzami, ja zvērinātu notāru kompetencē nodod nostiprinājuma lūgumu iesniegšanu zemesgrāmatā arī privātu darījumu gadījumā, izmantojot jau šobrīd starp valsts vienoto datorizēto zemesgrāmatu un Notāru informācijas sistēmu (turpmāk – Notāru IS) izstrādāto tehnisko risinājumu savstarpējai datu apmaiņai. Viens no būtiskākajiem šī risinājuma ieguvumiem ir apstāklis, ka tiek samazināts viltotu nostiprinājuma lūgumu iesniegšanas risks. Tāpat kā būtisks ieguvums vērtējams apstāklis, ka īpašuma tiesību nostiprināšana zemesgrāmatā tiks veikta nekavējoties, tiklīdz iestājušies tiesību nostiprināšanai nepieciešamie priekšnosacījumi.  Ievērojot minēto, konceptuālajā ziņojumā tika paredzēts, ka zvērināts notārs tiešsaistē nosūta nostiprinājuma lūgumu (datus par nostiprinājuma lūgumu) un tam pievienotus skenētus dokumentus, nodrošinot šādā kārtībā iesniegta nostiprinājuma lūguma pirmtiesību uz izpildījumu, ievērojot Zemesgrāmatu likumā noteiktos izņēmumus. Savukārt, lai nodrošinātu, ka lēmumu pieņemšana notiek, balstoties uz zemesgrāmatā iesniedzamiem dokumentiem, atbilstoši Zemesgrāmatu likumā noteiktajai dokumentu formai, zvērināts notārs nogādā tos papīra formā, lai nodrošinātu tiesību pamatojošo dokumentu glabāšanu vienviet – nekustamā īpašuma lietā. Vienlaikus secināms, ka dokumentu skenēšanas pienākums zvērinātam notāram, lai arī pārnes papīra formas dokumenta pārvēršanu no zemesgrāmatu nodaļas, attiecīgi atbrīvojot zemesgrāmatu nodaļas resursus, vienlaikus ar dokumentu nogādāšanu ievieš divas dokumentu aprites plūsmas, kas tiktāl, ciktāl tas skar lietderības un efektivitātes apsvērumus ir apšaubāms.  Latvijā pastāv t.s. nodošanas sistēma, kuras pamatā, lai nostiprinātu īpašuma tiesības uz nekustamo īpašumu, veicami divi darījumi – apņemšanās darījums (tas ir, atsavināšanas darījums) un nodošanas (jeb rīcības) darījums – ieraksts zemesgrāmatā.  Zemesgrāmatas publiskā ticamība, ieraksta konstitutīvās sekas un bezstrīdus raksturs rada nepieciešamību lēmumu par īpašuma tiesību nostiprināšanu balstīt uz tādiem dokumentiem, kas izslēdz šaubas par tajos minētajiem faktiem. Minētā prasība tiek izpildīta iesniedzot darījuma dokumenta oriģinālu (Zemesgrāmatu likuma 61. pants) un nepastāvot obligātai prasībai pēc atsavināšanas darījuma notariālā akta formas, darījumā izteikto gribu nodot īpašumu ietverot publiskā dokumentā (Zemesgrāmatu likuma 60. pants un 68. pants).  Īpašuma tiesību nostiprināšanas process nav iespējams, vismaz vienu reizi neapmeklējot zvērinātu notāru, jo darījumā izteiktā pušu griba nodot īpašumu, tiek ietverta piekrišanā, kuru saskaņā ar Zemesgrāmatu likuma 68. pantu var izteikt vai nu notariālā akta veidā sastādītā atsevišķā dokumentā, vai zvērinātam notāram apliecinot parakstu uz atsavināšanas līguma vai uz nostiprinājuma lūguma.  Atbilstoši juridiskajā literatūrā paustajam viedoklim[[3]](#footnote-3) līdz 1937. gadam vietējos Civillikumos ietvertās normas bija strukturētas daudz plašāk, savukārt pieņemot 1937. gada Civillikumu, procesuālās normas tika pārnestas uz Zemesgrāmatu likumu. Dokumenta, kas pamato nostiprināmo tiesību, tostarp, apliecina pušu gribas izteikumu iesniegšanas prasība izriet no zemesgrāmatas rakstiskuma principa (tiesības tiek nostiprinātas pamatojoties uz rakstveida formā iesniegtiem dokumentiem, un tādiem, kas nerada šaubas par nostiprināmo tiesību pieļaujamību - Zemesgrāmatu likuma 76. pants) un legalitātes principa (nostiprinot tiesības, pārbauda darījumu no darījuma satura likumības viedokļa - Zemesgrāmatu likuma 77. pants). Tādējādi īpašuma tiesību nostiprināšana nav iespējama bez iepriekš minēto dokumentu iesniegšanas.  Nolūkā izvairīties no divu dokumentu plūsmu ieviešanas, papildus analizēta iespēja nostiprinājuma lūgumā izteikto abu pušu gribas izteikumu aizstāt ar abu pušu piekrišanu, kas sastādīta notariālā akta veidā un noformēta kā izraksts elektroniska dokumenta veidā, kā arī atteikties no privātā kārtā slēgta atsavināšanas līguma oriģināla nosūtīšanas paredzot, ka nostiprinājuma lūgumam, gadījumā, ja nostiprinājuma lūgumu iesniedz zvērināts notārs, tiek pievienots zvērināta notāra apliecināts privātā kārtā slēgta atsavināšanas līguma noraksts elektroniska dokumenta veidā. Šādā gadījumā būtu iespējams izvairīties no nostiprinājuma lūguma un tam pievienoto dokumentu nogādāšanas zemesgrāmatu nodaļā, un īpašuma tiesību nostiprināšanas process notiktu, pamatojoties uz elektroniskas formas dokumentiem.  Ievērojot zemesgrāmatu rakstveida procesu, nostiprinājuma lūgumam pievienojami tādi dokumenti, lai no tiem zemesgrāmatu nodaļas tiesnesis varētu ticami pārliecināties par attiecīgajiem apstākļiem, tas ir, tam jābalstās uz tādiem dokumentiem, kas izslēdz šaubas par pašu šo dokumentu īstumu un pierāda tajos izklāstītos faktus. Līdz ar to Zemesgrāmatu likums, it īpaši tādiem dokumentiem, kā nostiprinājuma lūgums, pilnvara un piekrišana, izvirza nosacījumu, ka tiem jābūt notariāla akta formā vai zvērināta notāra apliecinātiem. Saskaņā ar Notariāta likuma 119. pantu apliecinot norakstus, zvērināts notārs tos salīdzina ar iesniegtajiem dokumentiem, apliecinājumā norāda dokumenta iesniedzēju, kā arī to, kādi iesniegtajā dokumentā bijuši labojumi, svītrojumi, piemetinājumi, dzēsumi un citas īpatnības, ja vien tās nav redzamas pašā norakstā. Turklāt atbilstoši Notariāta likuma 120. panta trešajai daļai noteikts aizliegums apliecināt norakstus no dokumentiem, kuru saturs ir acīmredzamā pretrunā ar likumiem, kas aizsargā pārvaldes kārtību, sabiedrības tikumību un personas godu. Tādējādi zvērināta notāra taisītam norakstam ir izvirzītas stingrākas prasības nekā, piemēram, dokumentu kopijas apliecināšanai, un šādā kārtībā iesniegts zvērināta notāra apliecināts dokuments, kas apliecina nostiprināmās tiesības, atbilst tiem nosacījumiem, kas izslēdz šaubas par šī dokumenta īstumu un pierāda tajos izklāstītos faktus. Ievērojot minēto, saskatīta iespējamība paplašināt Zemesgrāmatu likuma 64. pantā noteiktos izņēmumus. Vienlaikus paredzams, ka zvērināts notārs neglabā iesniegtā privātā atsavināšanas līguma oriģinālu, bet tas tiek atdots tā uzrādītājam.  Jānorāda, ka prasība iesniegt zemesgrāmatu nodaļā dokumentu, kas pamato nostiprināmās tiesības, ir saistīta arī ar dokumenta pieejamības aspektiem, jo tiek nodrošināta šo dokumentu pastāvīga glabāšana. Saskaņā ar Zemesgrāmatu likuma 100. pantu nekustamu īpašumu lietas, dokumentus nevar izsniegt ārpus nodaļas telpām pat uz tiesu vai citu iestāžu pieprasījumu. Ja ir ierosināta krimināllieta par viltojumu, uz izmeklēšanas iestāžu lēmumu pamata var tikt izņemti attiecīgi zemesgrāmatu nodalījumi, atsevišķi dokumenti no nekustamo īpašumu lietām vai nostiprinājumu žurnāli, to vietā atstājot zemesgrāmatu nodaļas tiesneša apliecinātus dublikātus. Pēc ekspertīzes izdarīšanas vai lietas izskatīšanas tiesā izņemtie dokumenti atdodami zemesgrāmatu nodaļai. Ņemot vērā plānotās izmaiņas, tiesībsargājošām iestādēm būs pieejams zvērināta notāra apliecināts privātā kārtā slēgta atsavināšanas līguma noraksts.  Attiecībā uz piekrišanas noformēšanu atsevišķa dokumenta veidā, šādu iespēju jau šobrīd paredz Zemesgrāmatu likuma 68. pants. Ievērojot minēto, plānotās izmaiņas ir saistītas ar nostiprinājuma lūgumam pievienojamo dokumentu formas maiņu, bet nerada pretrunas ar zemesgrāmatu procesa raksturojošiem principiem. Vienlaikus nolūkā nodrošināt viennozīmīgu piekrišanā izteiktās gribas un zvērināta notāra elektroniski apliecinātā privātā atsavināšanas līguma savstarpējo saistību, tostarp saistību pēc būtības, Notariāta likumā atrunājama piekrišanā ietveramā informācija. Proti, tajā jāietver informācija, kas ļauj viennozīmīgi identificēt atsavināšanas līgumu un no atsavināšanas līguma izrietošos tiesību, tiesību nodrošinājumu nostiprinājumus. Pastāv iespēja un praksē nereti tiek izmantotas tiesības ar vienu līgumu pielīgt vairākas tiesības vai Civillikuma 1080. pantā noteiktās tiesības ar līgumu aizliegt lietu atsavināt "tad, kad tam, kam par labu šis aprobežojums noteikts, ir turklāt kāda interese". Šādā gadījumā, kad citas tiesības, piemēram, servitūta vai ķīlas tiesības nodibināšana izrietēs no atsavināšanas līguma, tad arī uz šīs citas tiesības nodibināšanu būs attiecināmas tās pašas prasības, tostarp izņēmumi pievienot dokumenta, kas apliecina nostiprināmās tiesības, oriģinālu, kādas ir attiecībā uz īpašuma tiesību nostiprināšanu. Arī šī cita tiesība tiks nostiprināta, pamatojoties uz zvērināta notāra elektroniski iesniegta nostiprinājuma lūguma, pievienojot personu piekrišanas notariālā akta veidā. Šīs tiesības nostiprināšanas pamatā būs zvērināta notāra elektroniski apliecināts nekustamā īpašuma atsavināšanas līgums.  Ņemot vērā pastāvošo praksi, netiek izslēgta iespēja, ka darījuma dalībnieki piekrišanas tiesību nostiprināšanai izsaka atsevišķi. Šādā gadījumā atbilstoši plānotajiem grozījumiem Notariāta likumā pienākums iesniegt nostiprinājuma lūgumu būs tam zvērinātam notāram, kurš apliecinājis pēdējā no dalībniekiem piekrišanu, ja darījuma dalībnieki piekrišanās nebūs noteikuši citādi. Jāņem vērā, ka iespēja pilnvarot citu zvērinātu notāru iesniegt elektroniski nostiprinājuma lūgumu, ir aprobežota ar izvēli starp zvērinātiem notāriem, kuri ir apliecinājuši kāda no darījuma dalībniekiem piekrišanu īpašuma tiesību nostiprināšanai, jo līdz ar piekrišanas īpašuma tiesību nostiprināšanai apliecināšanu, zvērināts notārs atbild par privātā atsavināšanas līguma izvērtēšanu atbilstoši Notariāta likuma un Noziedzīgi iegūtu līdzekļu legalizācijas un terorisma finansēšanas novēršanas likuma prasībām, kā arī nosacījumiem, kas konstatējami, lai apliecinātu privāta atsavināšanas līguma norakstu.  Attiecībā uz nostiprinājuma lūgumam pievienojamiem dokumentiem jānorāda, ka ieviešot elektronisku tiesību nostiprināšanas procesu, jau šobrīd Notariāta likuma 102. pants noteic, ka notariālo aktu grāmatas izrakstam ir tāds pats spēks kā notariālā akta oriģinālam neatkarīgi no tā, vai notariālo aktu grāmatas izraksts ir izdots elektroniskā vai papīra formā. Ievērojot minēto, spēkā esošais regulējums paredz iespēju jau šobrīd iegūt piekrišanu kā notariālo aktu grāmatas izrakstu elektroniskā formā. Pastāvot šādai iespējai, kā arī palielinoties elektroniskā paraksta izmantojamībai, nepastāv šķēršļi ieviest hipotēkas elektronisku nostiprināšanas procesu, kurā zvērināts notārs elektroniski iesniedz nostiprinājuma lūgumu, tam pievienojot personas, pret kuru nostiprinājums vērsts piekrišanu, kas noformēta kā notariālo aktu grāmatas izraksts elektroniskā formā. Piekrišanu elektroniskus izrakstus uzreiz var izmantot elektroniskai apritei, t.sk. iesniegšanai zemesgrāmatu nodaļā, tāpēc to norakstus taisīt nav nepieciešams.  Attiecībā uz pārējiem dokumentiem jānorāda, ka izrakstu veidā tiks noformēti notariālā akta formā sastādīti dokumenti, norakstu veidā – pārējie. Pirms ārvalstu dokumentu norakstu elektroniskas notariālās apliecināšanas, tāpat kā tagad notārs pārliecināsies par to atbilstību formas prasībām, ja forma būs atbilstoša, pēc tulkojuma un tā apliecināšanas taisīs elektronisku notariāli apliecinātu norakstu un elektroniski sūtīs uz zemesgrāmatu nodaļu. Analoģiski Zemesgrāmatu likuma 60. panta pirmās daļas prasībām, arī turpmāk notārs pārbaudīs rīcībspēju un pilnvarnieka vai pārstāvja pilnvaru apjomu.  Savukārt, ja nekustamā īpašuma atsavināšana būs saistīta arī ar likuma "Par nekustamā īpašuma ierakstīšanu zemesgrāmatās" 21. pantā minēto nosacījumu izpildi, proti nepieciešamību pievienot arī citus pierādošos dokumentus, kas ir papīra formā, uz tiem piemērojami iepriekš minētie nosacījumi – pievienojams zvērināta notāra apliecināts tiesību pamatojošā dokumenta noraksts, savukārt, pārējie dokumenti pievienojami izraksta vai noraksta veidā.  Elektroniska nostiprinājuma lūguma iesniegšanai zvērināti notāri varēs izmantot esošo datu apmaiņas kanālu (*web* servisu) starp Valsts vienoto datorizēto zemesgrāmatu (turpmāk – VVDZ) un Notāru IS. Izpildot Zemesgrāmatu likuma 56.1 panta pirmās daļas 5. punktā noteikto pienākumu, zvērināts notārs jau šobrīd Notāru IS aizpilda elektroniskas formas lūgumu (strukturētus datu laukus), paraksta to ar drošu elektronisku parakstu, un pēc tam, kad pievieno nostiprinājumam nepieciešamos dokumentus (tas ir, skenētus augšupielādētus dokumentus (datnes) bez elektroniskā paraksta vai arī elektroniski parakstītus dokumentus), tos nosūta VVDZ.  Risinājuma ieviešanā *web* servisu pamatfunkcionalitāte nemainīsies un tiks īstenota atbilstoši šobrīd esošajam risinājumam. Shematisks attēlojums par kārtību, kādā tiks organizēta nostiprinājuma lūguma elektroniska iesniegšana, zvērināta notāra veicamās darbības, attēlots vienlaikus ar likumprojektu "Grozījumi "Zemesgrāmatu likumā"" (turpmāk – likumprojekts) virzītā likumprojekta "Grozījumi "Notariāta likumā"" sākotnējās ietekmes novērtējuma ziņojuma (anotācijas) pielikumā.  Jānorāda, ka privāta atsavināšanas līguma gadījumā, elektroniska nostiprinājuma lūguma iesniegšanas process pēc būtības nebūs atšķirīgs, kā to zvērināts notārs veic šobrīd attiecībā uz nostiprinājuma lūguma elektronisku iesniegšanu notariālā akta gadījumā. Personām netiek liegta iespēja pašām sagādāt tiesību nostiprināšanai nepieciešamos dokumentus, bet tās varēs pilnvarot arī zvērinātu notāru, kas šos pienākumus īstenos balstoties uz Notariāta likuma 66. panta pirmās daļas 2. punktā noteiktām tiesībām.  Ja savukārt citas tiesības nostiprinājuma pamatā būs cits – atsevišķs līgums, piemēram, par servitūta nodibināšanu, tad elektroniska nostiprinājuma lūguma iesniegšana tiks realizēta zvērinātam notāram realizējot Notariāta likuma 66. panta pirmās daļas 1. punktā noteiktās tiesības gādāt par tiesību nostiprināšanu. Šāda izvēle tiek atstāta nostiprinājuma lūdzēju izvēlē, ja tie pilnvaro zvērinātu notāru, tad zvērināts notārs dokumentus šīs tiesības nostiprināšanai iesniedz kādā no zemāk aprakstītajiem veidiem:  a) elektroniskā veidā, izmantojot datu apmaiņas kanālu, ja visi nostiprinājuma lūgumam nepieciešamie dokumenti ir noformēti elektroniskā formā, atbilstoši prasībām, kas noteiktas Zemesgrāmatu likumā;  b) papīra formā, fiziski nogādājot visus nostiprināšanai nepieciešamos dokumentus zemesgrāmatu nodaļā  c) "miksējot" dokumentu formu – nostiprinājuma lūgumu un citus elektroniskos dokumentus, iesniedzot izmantojot datu apmaiņas kanālu, bet papīra formas dokumentus, piemēram, līgumu, fiziski nogādājot zemesgrāmatu nodaļā papīrā formātā, tas ir, šo dokumentu pievienojot iepriekš iesniegtam nostiprinājuma lūgumam.  Savukārt, ja personas izvēlas pašas nogādāt zemesgrāmatā šos dokumentus, tad zvērināts notārs nav atbildīgs par sekām, kas rodas, ja zemesgrāmatu nodaļa nostiprinājuma lūgumus ir atstājusi bez ievērības. Shematisks attēlojums par kārtību, kādā tiks organizēta nostiprinājuma lūguma elektroniska iesniegšana, zvērināta notāra veicamās darbības, attēlotas vienlaikus ar šo likumprojektu virzītā likumprojekta "Grozījumi Notariāta likumā" sākotnējās ietekmes novērtējuma ziņojuma (anotācijas) pielikumā.  Vienlaikus konceptuālajā ziņojumā akcentēts, ka nolūkā nemazināt pakalpojuma, kas saistīts ar nostiprinājuma lūguma apliecināšanu, pieejamību bāriņtiesām saglabājama kompetence attiecībā uz nostiprinājuma lūgumu apliecināšanu, vienlaikus nodrošinot tās tiešu iesaisti nostiprinājuma lūgumu nosūtīšanā. Jānorāda, ka bāriņtiesām un zvērinātiem notāriem ir atšķirīga kompetence, piemēram, bāriņtiesu kompetencē neietilpst sagatavot personu piekrišanas notariālā akta veidā. Tādējādi attiecībā uz tām saglabājama konceptuālajā ziņojumā iezīmētā nostiprinājuma lūgumu apliecināšanas un nosūtīšanas kārtība. Proti, vienlaikus ar šo likumprojektu virzītais likumprojekts "Grozījumi Bāriņtiesu likumā" paredz, ka gadījumā, ja personas izvēlēsies parakstus uz nostiprinājuma lūgumu apliecināt bāriņtiesā, tad tiesību nostiprināšanas process tiks īstenots pēc šādiem procesa soļiem:  1. Bāriņtiesas priekšsēdētājs, priekšsēdētāja vietnieks vai loceklis, ja tas pilnvarots apliecināt personu parakstus uz nostiprinājuma lūgumu (turpmāk – bāriņtiesas amatpersona), personu parakstus uz nostiprinājuma lūguma apliecina pie nosacījuma, ja iesniegti visi nostiprinājuma lūgumam nepieciešamie dokumenti atbilstoši Zemesgrāmatu likuma un citām normatīvo aktu prasībām, tostarp, ievērojot Zemesgrāmatu likumā noteikto dokumentu formas prasības.  Šāda risinājuma pirmšķietams risks, ka nostiprinājuma lūguma parakstīšana tiek padarīta atkarīga no nostiprinājumam nepieciešamo dokumentu iesniegšanas bāriņtiesas amatpersonai, un tādējādi nonāk pretrunā privātautonomijas principam, ir atspēkojams ar normatīvajos aktos noteiktiem principiem lietu tiesību nodibināšanai. Pirmkārt, darījuma dalībniekiem, pēc tam, kad noslēgts līgums, nav tiesiska interese neveikt tās darbības, tajā skaitā nepieciešamo dokumentu iesniegšanu, kas nepieciešamas, lai iegūtās tiesības tiktu nostiprinātas zemesgrāmatā. Bāriņtiesu amatpersonai, nodrošinot sniegtā pakalpojuma kvalitatīvu izpildi, ir nostiprinājuma lūdzējiem jāskaidro nostiprinājuma lūguma parakstīšanas un iesniegšanas nozīme, proti, ka šo darbību izpilde ir darījuma galīgas izpildes posms un tikai ar tiesību nostiprināšanu uzskatāms, ka darījums ir galīgi izpildīts. Turklāt, tā kā nostiprinājuma lūguma saturs pēc būtības ir vērsts uz tiesību nostiprināšanu, bāriņtiesas amatpersonas pienākumos, sastādot nostiprinājuma lūgumu, ietilpst identificēt tam nepieciešamo dokumentu esamību.  Papildus norādāms, ka šāds risinājums mazina administratīvo slogu attiecībā uz privātpersonām, jo bāriņtiesas amatpersonai, iesniedzot nostiprinājuma lūgumu zemesgrāmatā, attiecīgais procesa posms nav jāveic darījuma dalībniekiem. Tādējādi šāda risinājuma īstenošana atbilst darījuma dalībnieku interesei, un tā faktiskā izpilde pēc būtības nozīmē tikai to, ka atsevišķos gadījumos darījumu dalībniekiem būs maināma līdzšinējā nepieciešamo dokumentu iegūšanas kārtība, proti, nepieciešamie dokumenti būs iegūstami pirms nostiprinājuma lūguma parakstīšanas nevis pēc tā parakstīšanas. Minētais risks novēršams ar sabiedrības informēšanas pasākumiem. Vienlaikus jāatzīmē, ka nostiprinājumam nepieciešamo dokumentu īpatsvars, ja tiek atsavināts viss nekustamais īpašumus, ir minimāls un faktiski aprobežojas ar darījuma līguma un nepieciešamo piekrišanu pievienošanu un zemesgrāmatas valsts nodevas un kancelejas nodevas apmaksu.  2. Bāriņtiesas amatpersona, izmantojot VVDZ mājaslapā [www.zemesgramata.lv](http://www.zemesgramata.lv) pieejamo speciālo tiešsaistes formu, elektroniski aizpilda nostiprinājuma lūguma formu, tas ir, strukturētus datu laukus. Pēc tam, kad elektroniskas formas lūguma dati aizpildīti, tiem pievieno pašrocīgi lūdzēju parakstītu un bāriņtiesas ieskenētu nostiprinājuma lūguma datni, kā arī citus nostiprinājumam nepieciešamos dokumentus (skenētus augšupielādētus dokumentus (datnes) vai arī elektroniski parakstītus dokumentus bez to atsevišķas apliecināšanas), un iesniedz to VVDZ. VVDZ, saņemot elektroniskas formas lūgumu (strukturētus datus), tajā esošie dati bez papildus manuālas apstrādes tiek reģistrēti nostiprinājuma žurnālā, izslēdzot nepieciešamību vienreiz elektroniskā veidā aizpildītus datus manuāli vadīt atkārtoti.  Grozījumi Zemesgrāmatu likumā paredz, ka ar nostiprinājuma žurnāla datu aizpildi, iesniegtais nostiprinājuma lūgums iegūst pirmtiesību uz izpildījumu, ņemot vērā vispārējos Zemesgrāmatu likuma noteikumus. Tādējādi gan zvērināta notāra iesniegta nostiprinājuma lūguma (šajā gadījumā nostiprinājuma lūgums ir parakstīts un atbilst prasībām, lai dokumentam būtu juridisks spēks), gan bāriņtiesas amatpersonas aizpildītiem datiem, lai gan personu parakstīto nostiprinājuma lūgumu zemesgrāmatu nodaļa saņems vēlāk, tiks nodrošinātas vienādas sekas attiecībā uz nostiprinājuma lūguma izskatīšanas termiņa tecējuma sākuma brīdi.  Ja pirmtiesība uz izpildījumu tiktu noteikta oriģinālo dokumentu saņemšanas brīdī, tad elektroniska nostiprinājuma lūguma nosūtīšanas lietderība būtu apšaubāma. Ja, saskatot kopējos ieguvumus bāriņtiesas iesaistei, noteikts, ka, nostiprinājuma lūgumu, uz kuru parakstus apliecinājusi bāriņtiesas amatpersona, var iesniegt zemesgrāmatu nodaļā tikai ar bāriņtiesas amatpersonas starpniecību, tad nav pamatoti pirmtiesību padarīt atkarīgu no pasta pakalpojuma sniedzēja darbības ātruma jeb personas izvēlētā pasta sūtījuma klases. Līdz ar to, vispārīgi pirmtiesības noteikšanas brīdim jābūt maksimāli tuvu tam brīdim, ko var ietekmēt pati privātpersona. Tā kā tieši nostiprinājuma lūguma apliecināšana ir atkarīga no personas iesniegtajiem dokumentiem, tad pamatoti, ka pirmtiesība tiek noteikta pēc iespējas tuvāk nostiprinājuma lūguma apliecināšanas brīdim. Tik ātri, cik viņa iesniegs nostiprinājumam nepieciešamos dokumentus, tik ātri tiks nosūtīti elektroniskas formas nostiprinājuma lūguma dati un sāks tecēt Zemesgrāmatu likumā noteiktais nostiprinājuma lūguma izskatīšanas termiņš.  3. Bāriņtiesas amatpersona ne vēlāk kā nākamās darbdienas laikā nodrošina nostiprinājuma lūguma un tam pievienoto dokumentu oriģināla nosūtīšanu/ nogādāšanu zemesgrāmatu nodaļā. Plānotā regulējuma mērķis nav ierobežot veidu, kādā bāriņtiesa nosūta dokumenta oriģinālus, proti, vai tos nosūta, izmantojot pasta pakalpojumu sniedzēju, vai fiziski iesniedz dokumentus zemesgrāmatu nodaļā. Oriģinālo dokumentu nogādāšanas veidu var izvēlēties bāriņtiesa.  Pastāvot nosacījumam, ka bāriņtiesas amatpersona ne vēlāk kā nākamā darbdienā nosūta zemesgrāmatu nodaļai nostiprinājuma lūguma un tam pievienoto dokumentu oriģinālus, netiks apgrūtināta vai kavēta zemesgrāmatu nodaļu tiesneša lēmuma pieņemšana Zemesgrāmatu likumā noteikto desmit dienu laikā. Analizējot vidējos nostiprinājuma lūguma izskatīšanas termiņus, nostiprinājuma lūgumi tiek izlemti 5,7 dienās. Atbilstoši procesuālajiem termiņiem, elektroniski iesniegta nostiprinājuma lūguma izskatīšanas termiņš sāk tecēt nākamajā dienā pēc tā iesniegšanas un tas tātad sakrīt ar dienu, kad bāriņtiesu loceklim pienākums nogādāt oriģinālos dokumentus zemesgrāmatu nodaļai.  Saskaņā ar VAS "Latvija Pasts" mājaslapā pieejamo informāciju[[4]](#footnote-4) B klases sūtījumi tiek izpildīti trīs darba dienu laikā. Savukārt, saskaņā ar SIA "DPD Latvija" mājaslapā norādīto informāciju[[5]](#footnote-5) sūtījumi tiek piegādāti nākamajā darba dienā, ja tie nogādājami uz pilsētām, kas ir nacionālas nozīmes attīstības centri[[6]](#footnote-6), uz pilsētām, kas atrodas atsevišķos reģionālas nozīmes attīstības centros[[7]](#footnote-7) un sūtījums tiek pieteikts līdz plkst.15:00, kā arī uz pārējām pilsētām, kas ir reģionālas nozīmes attīstības centri[[8]](#footnote-8), ja sūtījums tiek pieteiks līdz plkst.12:00. Savukārt, ja sūtījums tiek pieteikts pēc minētā laika, sūtījumi tiek nogādāti otrajā darba dienā. Tādējādi, ja analizē vidējos nostiprinājuma lūguma izskatīšanas termiņus, nepastāv risks, ka noteiktajā termiņā izsūtītie oriģinālie dokumenti netiek iesniegti zemesgrāmatu nodaļā uz nostiprinājuma lūguma izskatīšanas brīdi.  Vienlaikus nolūkā nodrošināt bāriņtiesu sniegto pakalpojuma kvalitāti līdzvērtīgā pakāpē, kāds ir saņemams pie zvērināta notāra, plānots Bāriņtiesu likumā noteikt pienākumu ieskatīties valsts informācijas sistēmās, tostarp, VVDZ, Iedzīvotāju reģistrā. Shematisks attēlojums par kārtību, kādā tiks organizēta nostiprinājuma lūguma datu elektroniska iesniegšana un dokumentu nogādāšana zemesgrāmatu nodaļā, attēlota vienlaikus ar šo likumprojektu virzītā likumprojekta "Grozījumi Bāriņtiesu likumā" sākotnējās ietekmes novērtējuma ziņojuma (anotācijas) pielikumā.  [2] Lai mazinātu nostiprinājuma lūgumam pievienojamo datņu un zemesgrāmatu nodaļai nosūtāmo dokumentu apjomu, piemēram, attiecībā uz maksājuma uzdevumiem par zemesgrāmatas valsts nodevas un kancelejas nodevas apmaksu, likumprojekts paredz, ka, ja maksājuma mērķī tiek norādīta Zemesgrāmatu likuma 106.1 panta otrajā daļā un Ministru kabineta 2009. gada 27. oktobra noteikumu Nr. 1250 "Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā" 3. punktā norādītie maksājuma identificēšanai noteiktie identifikatori, kvīts par zemesgrāmatas valsts nodevu un kancelejas nodevu nav jāpievieno. Jāatzīmē, ka minētajās tiesību normās norādītie identifikatori - kadastra numurs vai īpašnieka personas kods, paši par sevi nav unikāli. Tomēr to norādīšana kopā, kā to paredz iepriekš minētās tiesību nomas, rada iespēju maksājumus Valsts kases informācijas sistēmā atpazīt pēc viennozīmīgas maksājuma identificējošās informācijas.  Jāņem vērā, ka maksājuma uzdevums pats par sevi neapliecina samaksas faktu. Samaksu apliecina fakts, ka maksājums saņemts valsts budžetā, kas pārbaudāms, ieskatoties Valsts kases datos. Līdz ar to, ja maksājuma mērķī ir norādīta Zemesgrāmatu likuma 106.1 panta otrajā daļā un Ministru kabineta 2009. gada 27. oktobra noteikumu Nr. 1250  "Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā" 3. punktā noteiktā informācija, maksājuma uzdevuma pievienošanas lietderība nav. Šādā gadījumā, nostiprinājuma lūgumā izsakāms apliecinājums, ka maksājumi veikti maksājuma mērķī norādot kadastra numuru vai nodalījuma numuru un īpašnieka personas kodu vai reģistrācijas numuru. Savukārt, ja maksājuma uzdevumā minētā informācija nav norādīta, tad pievienojamas maksājuma uzdevuma skenētas datnes - informācija par nodevas apmaksu. Jānorāda, ka ar attiecīgās datnes pievienošanu ir pietiekami un papildus dokumenti - maksājuma uzdevuma apliecināti noraksti nostiprinājuma lūgumam nav pievienojami.  [3] Dubultās pārbaudes attiecībā uz zemesgrāmatu kancelejas nodevas un valsts nodevas samaksu un Latvijas Republikas Uzņēmumu reģistra uzturētajos reģistros reģistrēto juridisko personu tiesībspējas un rīcībspējas pārbaudi, izslēgšana.  Palielinot zvērināta notāra iesaisti elektroniska nostiprinājuma lūguma iesniegšanā, kā arī paredzot pienākumu, zvērinātam notāram pirms lūguma iesniegšanas veikt novērtējumu par priekšnosacījumu izpildi, lai tiesības varētu nostiprināt, paredzēts atteikties no dubultām pārbaudēm. Pārbaudi pār zemesgrāmatu kancelejas nodevas un valsts nodevas samaksu veiks zvērināts notārs, kurš atzīs šos maksājumus saskaņā ar normatīvajiem aktiem par kārtību, kādā maksājumi atzīstami par saņemtiem valsts budžetā, kā arī pārbaudot Latvijas Republikas Uzņēmumu reģistra uzturētajos reģistros reģistrēto juridisko personu tiesībspēju un rīcībspēju pēc ierakstiem attiecīgajos reģistros. Minētās prasības attiecībā uz datu pārbaudi tiek saglabātas attiecībā uz tiem gadījumiem, kad nostiprinājuma lūgumu iesniedz cita persona, kas nav zvērināts notārs. Zvērinātam notāram pienākums pārbaudīt juridiskās personas tiesībspēju un rīcībspēju izriet no Notariāta likuma 83. panta, bet attiecībā uz nodevu samaksas pārbaudi, šāds pienākums noteikts ar grozījumiem Notariāta likumā.  [4] Tiesības un tiesību sistēma ir tiesību normu, principu un prakses savstarpēji vienota, organizatoriski un saturiski saskaņota sistēma, kas nav statiska. Nekustamā īpašuma ierakstīšanas un tiesību uz to, tostarp hipotēkas nostiprināšanas process nav atraujams no sabiedrības kopējās attīstības, sabiedrības vajadzībām un moderno tehnoloģiju izmantošanas, kas ir kļuvusi par sabiedrības vairākuma ikdienu, intensitātes. Minētie apstākļi ir noteikuši arī nepieciešamību turpināt nekustamā īpašuma ierakstīšanas un tiesību nostiprināšanas procesa pilnveidi.  Likumdevējs iepriekš jau izšķīries par iespējamību hipotēku nostiprināt arī bez kredītiestādes nostiprinājuma lūguma pamata, ja nostiprinājuma lūgumu lūdz nekustamā īpašuma īpašnieks, tas ir, tā persona, kuras intereses visvairāk aizskar attiecīgais nostiprinājuma lūgums, paredzot šīs personas gribas izpaudumam, kas tiek izteikts parakstot nostiprinājuma lūgumu, notariālu paraksta apliecināšanu.  Kā norādīts iepriekš, Zemesgrāmatu likuma 68. pants noteic, ka nostiprinājumam nepieciešamo piekrišanu, tostarp, no privātpersonas, pret kuru vērsts nostiprinājums, var dot ar notariāla akta kārtībā taisītu vai notāram apliecināšanai uzrādītu, vai bāriņtiesas apliecinātu dokumentu, vai arī tādā veidā, ka šī persona paraksta līdz dokumentu, kas ir par pamatu nostiprinājumam, vai arī paraksta nostiprinājuma lūgumu, pie tam parakstītājas personas rīcības spēju pārbauda notārs vai bāriņtiesa.  Nekustamā īpašuma īpašnieks, ja tiek lūgts nostiprināt ķīlas tiesību, ir persona, pret kuru nostiprinājuma lūgums vērsts, jo konkrētajā gadījumā, viņam piederošais nekustamais īpašums tiek apgrūtināts ar lietu tiesību, kas turklāt, rada iespēju pārdot nekustamo īpašumu. Ievērojot minēto, secināms, ka Zemesgrāmatu likuma 61.1 pantā ietvertā regulējuma mērķis ir bijis vienkāršot hipotēkas nostiprināšanas procesu tiktāl, ciktāl nepieciešama tikai vienas – nekustamā īpašuma īpašnieka, proti, personas, kuras intereses visvairāk apdraud ķīlas tiesības nostiprināšana, izteikta griba jeb piekrišana, kas noformēta dokumentā, kas satur publiska dokumenta elementu, proti, par kādu atzīstams vai nu notariāls paraksta apliecinājums uz nostiprinājuma lūguma vai piekrišana, kas noformēta kā notariālais akts.  Notariāta likuma 102. pants noteic, ka notariālo aktu grāmatas izrakstam ir tāds pats spēks kā notariālā akta oriģinālam neatkarīgi no tā, vai notariālo aktu grāmatas izraksts ir izdots elektroniskā vai papīra formā. Ievērojot minēto, spēkā esošais regulējums paredz iespēju jau šobrīd iegūt piekrišanu kā notariālo aktu grāmatas izrakstu elektroniskā formā. Pastāvot šādai iespējai, kā arī palielinoties elektroniskā paraksta izmantojamībai, nepastāv šķēršļi ieviest hipotēkas elektronisku nostiprināšanas procesu, kurā zvērināts notārs elektroniski iesniedz nostiprinājuma lūgumu, tam pievienojot personas, pret kuru vērsts nostiprinājums, piekrišanu, kas noformēta kā notariālo aktu grāmatas izraksts elektroniskā formā, ja nostiprinājuma pamatā ir normatīvajos aktos par elektroniskajiem dokumentiem noteiktā kārtībā parakstīts ar hipotēkas un ar to saistīto tiesību nodrošinājumu nostiprināšanu saistīts darījums.  Saskaņā ar Notariāta likumu zvērināts notārs pirms notariālā akta sagatavošanas noskaidro notariālā akta dalībnieku gribu, kā arī skaidri un nepārprotami pieraksta personu paziņojumus un iepazīstina dalībniekus ar iespējamām darījuma tiesiskajām sekām, lai likumu nezināšana un pieredzes trūkums netiktu izmantots viņiem par ļaunu.  Ja zvērinātam notāram rodas šaubas par piekrišanas atbilstību īpašnieka patiesajai gribai, viņam šīs šaubas jāapspriež ar viņu. Savukārt, ja viņš tomēr pastāv uz notariālā akta taisīšanu, zvērinātam notāram tajā jāieraksta gan savi, gan viņa šajā sakarā sniegtie paskaidrojumi. Pēc notariālā akta projekta sagatavošanas to nolasa notariālā akta dalībniekiem zvērināta notāra klātbūtnē. Tikai tad, ja notariālā akta dalībnieki zvērinātam notāram apstiprina, ka viņi saprot notariālā akta saturu un nozīmi un ka notariālais akts atbilst viņu gribai, projekts viņiem un zvērinātam notāram jāparaksta. Notariālais akts jāparaksta zvērināta notāra klātbūtnē. Minētie apstākļi norādāmi notariālajā aktā. Minētās prasības izpilde, salīdzinot ar personas paraksta apliecināšanu, ir nekustamā īpašuma īpašnieka interesēm atbilstošāka forma piekrišanas izteikšanai. Tādējādi, plānotās izmaiņas ir vērstas uz nekustamā īpašuma īpašnieka interešu aizsardzību. Iespēja, ka kredītiestāde lūdz nostiprinājumu lūgumu hipotēkas nostiprināšanai, palielina arī tās interešu aizsardzību, jo tā pati ir iesaistīta hipotēkas nostiprināšanas procesa norisē.  Atbilstoši Civillikuma 1278. pantam ķīlas tiesība (nekustamas lietas ieķīlājumu, nenododot valdījumu, sauc par hipotēku) ir tāda tiesība uz svešu lietu (841. p.), uz kuras pamata, šī lieta nodrošina kreditoram viņa prasījumu tādā kārtā, ka viņš var no tās dabūt šā prasījuma samaksu. Atbilstoši Civillikuma 1280. -1281. pantam katrā ķīlas tiesībā ir nepieciešams prasījums, par ko ķīla atbild.  Savukārt hipotēku var nodibināt kā nodrošinājumu prasījumiem, kas var rasties nākotnē no parādniekam atklāta kredīta (kredithipotēka). Ķīlas tiesības kā lietu tiesības uzdevums ir aizsargāt kreditoru, dot kreditoram iespēju pārdot parādnieka īpašumu, lai ar iegūto peļņu segtu parādu. Ķīlas tiesība kā prasījuma nodrošinājums samazina kreditēšanas risku.  Kā izriet no iepriekš minētā, ķīlas tiesības spēks ir pilnībā atkarīgs no galvenās saistības. Civillikuma 1283. pants noteic, ka ķīlas tiesība, kā blakus tiesība, sava spēka ziņā ir atkarīga no prasījuma spēka. Savukārt atbilstoši Civillikuma 1284. pantam, ja prasījums pēc likuma nevar pastāvēt, tad arī tā nodrošināšanai nodibinātā ķīlas tiesība nav spēkā, un ķīlas devējs, ja viņš ķīlu jau būtu nodevis kreditoram, var to prasīt atpakaļ. Civillikuma 1368. pants uzskaita nosacījumus, kādiem jāpastāv, lai hipotēkas ierakstījums būtu spēkā, cita starpā, paredzot, ka prasījumam ir jābūt ierakstīšanai vajadzīgām īpašībām. Proti, jākonstatē prasījuma esamība, kas nodrošināma ar ķīlu.  Atbilstoši līdzšinējai darījuma slēgšanas praksei, samērā bieži ķīlas līgums un aizdevuma līgums vai kredītlīgums tiek slēgti atsevišķi. Tādējādi hipotēkas ierakstīšanai nostiprinājuma lūgumam tiek pievienots gan līgums, ar ko nodibina galveno saistību - prasījumu, gan līgums, ar ko nodibina ķīlas tiesību kā blakus tiesību. Jānorāda, ka nereti aizdevuma līgums kā saistību tiesību līgums satur ne tikai tos nosacījumus, kuru esamība jākonstatē zemesgrāmatu nodaļas tiesnesim, lai pārliecinātos par iepriekš minēto Civillikumā noteikto nosacījumu, lai hipotēka būtu spēkā, iestāšanos, bet arī citus nosacījumus, kuriem ir saistību tiesību raksturs un kuru iekļaušana aizdevuma līgumā neietekmē galvenās saistības spēkā esamību. Piemēram, par šādiem nosacījumiem būtu atzīstami nosacījumi, kas detalizē aizdevuma izsniegšanas kārtību, paredzot nosacījumus, kad aizdevuma izsniegšana tiek pārtraukta no aizdevēja puses, aizdevuma procenta noteikšanas kārtība, dažādu komisijas maksu apmaksas kārtība, norēķinu kārtības un atkāpšanās (atteikumu) tiesību izmantošanas nosacījumi un citi tamlīdzīgi jautājumi. Proti, tie ir nosacījumi, kuri zemesgrāmatu nodaļas tiesnesim, izskatot nostiprinājuma lūgumu par hipotēkas nostiprināšanu, ir jākonstatē no aizdevuma līguma, un kuru konstatēšana ir priekšnosacījums hipotēkas nostiprināšanai. Pretējā gadījumā, neizpildās Zemesgrāmatu likuma 77. panta 3. punktā minētais nosacījums, un nostiprinājuma lūgums ir atstājams bez ievērības.  Jānorāda, ka atzīstot šo līgumu nosacījumu dažādo raksturu, daļai no tiem piešķirot pamata nozīmi galvenās saistības nodibināšanā, dažas no kredītiestādēm ieviesušas tādu līgumu struktūru, kur pirmajā daļā tiek atrunāti līguma, ar ko nodibina galveno saistību, pamatnoteikumi, bet otrajā daļā – vispārīgie noteikumi. Šādu apjomīgu līgumu tulkošana un pievienošana nostiprinājuma lūgumam, kā arī glabāšana un skenēšana rada papildu administratīvo slogu kā nostiprinājuma lūdzējiem, tā arī zemesgrāmatu nodaļai un noslogo arī VVDZ.  Atbilstoši Civillikumā noteiktajam nevar pastāvēt abstrakta hipotēka, jo tās nodibināšanai nepieciešams konstatēt prasījuma esamību, ko, ņemot vērā zemesgrāmatas rakstveida procesu, zemesgrāmatu nodaļas tiesnesim ir jākonstatē no rakstveida formā slēgta līguma. Vienlaikus līdzīgi kā ķīlas tiesība var būt pielīgta līgumā, no kura izriet pati saistība, tāpat arī ķīlas līgumā var tikt iekļauta informācija, kas ļauj konstatēt prasījuma esamību tādā apmērā, kāds nepieciešams hipotēkas ierakstīšanai. Ievērojot minēto, saskatīta iespējamība paredzēt regulējumu, kas noteic, ka nostiprinājuma lūgumam nepievieno aizdevuma līgumu, ja dokuments, kas pamato hipotēkas nostiprināšanu, satur būtiskos noteikumus par saistību, ko nodrošina hipotēka un tās spēkā esamību.  [5] Zemesgrāmatas publiskā ticamība, ieraksta konstitutīvās sekas un bezstrīdus raksturs rada nepieciešamību lēmumu par īpašuma tiesību nostiprināšanu balstīt uz tādiem dokumentiem, kas izslēdz šaubas par tajos minētajiem faktiem. Minētā prasība tiek izpildīta iesniedzot darījuma dokumenta oriģinālu (Zemesgrāmatu likuma 61. pants) un nepastāvot obligātai prasībai pēc darījuma notariālā akta formas, darījumā izteikto gribu nostiprināt tiesības ietverot publiskā dokumentā (Zemesgrāmatu likuma 60. pants un 68. pants). Tādējādi, tiesību nostiprināšanas process nav iespējams bez zvērināta notāra iesaistes, jo vismaz kādam no tiesību nostiprināšanai nepieciešamajiem dokumentiem jāsatur publisks elements, piemēram, zvērināta notāra taisīts notarāls akts vai zvērināta notāra paraksta apliecinājums.  Vienlaikus, pastāvot tehniskajiem risinājumiem, analizēta iespēja noteikt tādas informācijas sistēmas loģiskās aizsardzības prasības, kas pēc būtības izslēdz šaubas par tiešsaistes sistēmā izteiktās gribas atbilstību dalībnieka patiesajai gribai, it īpaši, ņemot vērā iepriekš minētos apsvērumus par to, ka juridiskās personas, arī kredītiestādes, darījumu slēgšanā izmanto juridiskos konsultantus un to, ka neracionālai tiesību ļaunprātīgai izmantošanai būtu neatgriezeniskas sekas attiecībā uz visu juridiskās personas, tostarp, kredītiestādes darbību. Analizējot šobrīd noteiktās prasības attiecībā uz hipotēkas nostiprināšanu, secināms, ka spēkā esošais regulējums rada situācijas, kad par tādu nostiprinājuma izdarīšanu, kad kredītiestādes intereses aizkar mazāk vai tādā pašā pakāpē, ko rada hipotēkas dzēšana, piemērojami stingrāki nosacījumi attiecībā uz iesniedzamo dokumentu formu, nekā gadījumā, ja tiek lūgts dzēst hipotēku.  Ievērojot iepriekš minētos apsvērumus par juridiskās personas, tostarp, kredītiestādes pašas atbildību dažādu ar nekustamo īpašumu saistītu tiesību nostiprināšanas procesā, tostarp nolūkā savstarpēji saskaņot nostiprinājuma lūgumiem, kas saistīti ar hipotēkas nostiprināšanu, izvirzītās prasības, izstrādāti grozījumi, kas paredz, ka Notariāta likumā noteiktajā kārtībā tiešsaistes sistēmā iesniegtā paziņojumā, kas parakstīts ar drošu elektronisko parakstu, gribu savā vārdā var izteikt šādi notariālā akta dalībnieki:  1) kredītiestāde (arī kapitālsabiedrība, kuras darbības tiesisko pamatu nosaka [Attīstības finanšu institūcijas likums](https://likumi.lv/ta/id/270323-attistibas-finansu-institucijas-likums)) par hipotēkas un ar to saistīto tiesību aprobežojumu grozīšanu vai dzēšanu daļā, kā arī gadījumā, ja kredītiestāde cedē tās labā nostiprināto hipotēku citai personai;  2) kredītiestāde (arī kapitālsabiedrība, kuras darbības tiesisko pamatu nosaka [Attīstības finanšu institūcijas likums](https://likumi.lv/ta/id/270323-attistibas-finansu-institucijas-likums)) kā trešā persona, kuras piekrišana pēc likuma nepieciešama nostiprinājumam;  3) juridiskā persona kā nekustamā īpašuma īpašnieks par piekrišanu tiesību nostiprināšanai uz ieguvēju – juridisko personu;  4) juridiskā personu kā personu, kuras labā nostiprināma īpašuma tiesība, ja nekustamo īpašumu atsavina juridiskā personā.  Šo subjektu izteiktā piekrišana Notariāta likumā noteiktajā kārtībā atbilst Zemesgrāmatu likuma 68. panta nosacījumiem par notariāli apliecinātas piekrišanas pievienošanu. Shematisks attēlojums par kārtību, kādā izsakāma piekrišana tiešsaistes režīmā, kā arī zvērināta notāra veicamās darbības, attēlotas vienlaikus ar šo likumprojektu virzītā likumprojekta "Grozījumi Notariāta likumā" sākotnējās ietekmes novērtējuma ziņojuma (anotācijas) pielikumā.  Ņemot vērā veicamos Notāru IS pielāgošanas darbus, lai tiešsaistē izteiktu gribu, plānots, ka regulējums stātos spēkā 2018. gada 1. novembrī.  Kopš 2015. gada Zemesgrāmatu likums paredz, ka valsts vienotā datorizētā zemesgrāmata tiešsaistes režīmā no Iedzīvotāju reģistra saņem ziņas par fiziskas personas identificējošo datu izmaiņām. Juridiskās personas nosaukuma (tas ir, firmas) maiņa pēc būtības ir līdzīga rakstura izmaiņas, kuru aktualizācija ir nodrošināma, pamatojoties uz Uzņēmumu reģistra tiešsaistē sniegtajām ziņām, tādejādi arī šajos gadījumos juridiskām personām nebūs pašām jāiesniedz dokumenti, šo izmaiņu ierakstīšanai. Šī risinājuma ieviešana ir pakārtota konkrēto datu, tas ir, attiecīga paziņojuma, ka mainīts juridiskās personas nosaukums, saņemšanai, tādējādi likumprojekts papildināts ar pārejas noteikumu. Proti, regulējumu, kas paredz izmaiņu veikšanu nekustamā īpašuma īpašnieka – juridiskās personas nosaukumā, sāks piemērot līdz ar attiecīgā tehniskā nodrošinājuma, kas paredz informācijas par konkrēto izmaiņu tiešsaistes sistēmā nodošanu Valsts vienotajai datorizētajai zemesgrāmatai, pieejamību. |
| 3. | Projekta izstrādē iesaistītās institūcijas | Tieslietu ministrija, Tiesu administrācija, zemesgrāmatu nodaļu tiesneši, Latvijas Zvērinātu notāru padome. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VVDZ ierakstīti 1,25 milj. nekustamo īpašumu.  Privātpersonas (fiziskās personas un privāto tiesību juridiskās personas), kuras plāno iegūt īpašumā nekustamo īpašumu. Atbilstoši VVDZ mājaslapā publicētajai informācijai[[9]](#footnote-9) 2016. gadā kopumā iesniegti 71 748 nostiprinājuma lūgumi, kuru pamatā bijis pirkuma līgums, dāvinājuma līgums, uztura līgums vai maiņas līgums.  Pēc Finanšu un kapitāla tirgus komisijas mājaslapā pieejamās informācijas Latvijā ir 16 kredītiestādes un septiņi pakalpojuma sniedzēji no EEZ.  Atbilstoši VVDZ mājaslapā publicētajai informācijai[[10]](#footnote-10) 2016. gada kopumā iesniegti 26 181 nostiprinājuma lūgums hipotēkas nostiprināšanai un 11 592 nostiprinājuma lūgumi hipotēkas pārgrozīšanai. Attīstītos elektroniska paraksta izmantojamībai, prognozējams, ka arvien vairāk darījumi tiks slēgti elektroniskā veidā, tādējādi radot priekšnosacījumu elektroniska nostiprinājuma lūguma iesniegšanai.  Papildus nostiprinājuma lūgumiem tiek sagatavots nozīmīgs skaits kreditora piekrišanu. Atbilstoši nostiprinājuma žurnālā piesaistīto dokumentu aprakstam 2016. gadā zemesgrāmatu nodaļās iesniegtas 7141 kreditora piekrišana.  Saskaņā ar Centrālās statistikas pārvaldes datiem 2015. gadā[[11]](#footnote-11) Latvijā bija 95 656 ekonomiski aktīvi uzņēmēji tirgus sektorā. Atbilstoši Tiesu administrācijas sniegtajai informācijai 2016. gadā noslēgti savstarpēji starp juridiskām personām 3827 nekustamā īpašuma atsavināšanas līgumi, un 5825 cita veida līgumi, kuri ir par pamatu citu lietu tiesību nodibināšanai. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertais regulējums samazina administratīvo slogu attiecībā uz privātpersonām, jo, iesniedzot nostiprinājuma lūgumu zemesgrāmatā, attiecīgais procesa posms nav jāveic darījuma dalībniekiem. Tādējādi šāda risinājuma īstenošana atbilst darījuma dalībnieku interesei.  Plānotais regulējums veicinās tiesību nostiprināšanu. Tiesiskais stāvoklis attiecībā uz nekustamā īpašuma ieguvēju tiks fiksēts ātrāk, tādējādi nodrošinot, ka jebkura trešā persona, tajā skaitā, potenciālie nekustamā īpašuma pircēji, iegūs informāciju par jauno nekustamā īpašuma ieguvēju pēc iespējas ātrāk no darījuma, kas apliecina īpašuma tiesību un citu tiesību nostiprināšanai nepieciešamo dokumentu, iegūšanas brīža. Vienlaikus tiks nodrošināta zemesgrāmatas ieraksta un publiskās ticamības principa izpausme. Jāatzīmē, ka savlaicīgai īpašuma tiesību nostiprināšanai zemesgrāmatā ir saskatāmi būtiski ieguvumi, gan attiecībā uz nekustamā īpašuma ieguvēju, jo tiek samazināts risks, ka nekustamais īpašums tiek atsavināts citai personai, un potenciālā nepieciešamība strīdu risināt tiesas ceļā. Tāpat šādam regulējumam saskatāmi būtiski ieguvumi attiecībā uz nekustamā īpašuma atsavinātāju, jo samazinās risks, ka radīsies papildu izdevumi, piemēram, saistībā ar nekustamā īpašuma nodokļa nomaksu, kaut arī nekustamā īpašuma atsavinātājs īpašumu jau būs nodevis lietošanā nekustamā īpašuma ieguvējam.  Pārskatot nostiprinājuma lūgumam pievienojamos dokumentus un pastāvot noteiktiem nosacījumiem, neparedzot pienākumu pievienot zemesgrāmatu nodevu maksājumu apliecinošos dokumentus, tiks izslēgta tādu dokumentu aprite, kuru pievienošanas lietderība ir saistīta tikai ar tajā norādītās informācijas izmantošanu dokumentā minēto faktu pārbaudei.  Ar plānotajiem grozījumiem paredzēts, ka kredītiestādes pārstāvim nebūs jāvēršas pie zvērināta notāra paraksta apliecināšanai uz piekrišanām un vairāku veida nostiprinājuma lūgumiem, kas skar hipotēkas nostiprinājumu. Tādējādi tiks vienkāršots hipotēkas un ar to saistīto tiesību nodrošinājumu ierakstīšanas process. Kredītiestādes pilnvarotām personām nebūs jāvēršas pie zvērināta notāra paraksta apliecināšanai uz nostiprinājuma lūgumiem atzīmes ierakstīšanai. Tādējādi minētajam regulējumam būs pozitīva ietekme uz pakalpojumu digitālo un attālināto pieejamību, pozitīvi ietekmējot produktivitāti, kas ir atzīta par augstu prioritāti Eiropas un Latvijas publiskajā un privātajā sektorā. Pie pieaugošās kreditēšanas aktivitātes ir būtiski efektivizēt hipotēkas un ar to saistīto tiesību nodrošinājumu ierakstīšanas procesu, lai neradītu papildu finansiālo un administratīvo slogu kredītiestādēm. Šāds risinājums, kad hipotēkas un ar to saistīto tiesību nodrošinājumu ierakstīšanas un grozīšanas procesā tiek palielināta zvērināta notāra iesaiste attiecībā uz šo nostiprinājuma lūguma elektronisku iesniegšanu, mazina administratīvo slogu privātpersonām, jo tām nav jāveic attiecīgais procesa posms. Plānotais regulējums veicinās un paātrinās hipotēkas un ar to saistīto tiesību nodrošinājumu ierakstīšanas un grozīšanas procesu. Tiesiskais stāvoklis tiks fiksēts ātrāk, tādējādi nodrošinot, ka jebkura trešā persona informāciju par uz nekustamo īpašumu nostiprinātajām tiesībām iegūst pēc iespējas ātrāk. Vienlaikus tiks nodrošināta zemesgrāmatas ieraksta un publiskās ticamības principa izpausme, tādējādi pēc iespējās lielākā pakāpē garantējot un nodrošinot civiltiesisko stabilitāti, kas ir būtisks tautsaimniecības attīstības virzītājspēks.  Tā kā plānotie grozījumi paredz, ka arī juridiskās personas varēs piekrišanu īpašuma tiesību vai citu lietu tiesību nostiprināšanai izteikt attālināti, tiešsaistes sistēmā, fiziski nevēršoties zemesgrāmatā, augstāk minētie ieguvumi, tostarp, attiecībā uz tautsaimniecību pozitīvi ietekmējot produktivitāti, kas ir atzīta par augstu prioritāti Eiropas un Latvijas publiskajā un privātajā sektorā, būs attiecināmi arī uz juridiskām personām. |
| 3. | Administratīvo izmaksu monetārs novērtējums | Likumprojektā ietvertajam tiesiskajam regulējumam ir ietekme uz administratīvajām izmaksām (naudas izteiksmē). Nostiprinājuma lūdzējiem nebūs jāapmeklē zemesgrāmatu nodaļa, ja īpašuma tiesības tiks iegūtas uz pirkuma līguma, dāvinājuma līguma, uztura līguma vai maiņas līguma pamata. Administratīvās izmaksas, **nostiprinājuma lūdzējiem iegūstot īpašuma tiesību uz atsavināšanas līguma pamata, samazināsies par 1 360 342 *euro*.**  Pieņēmumi:  Vidējā vienas stundas darba likme Latvijā 2016. gadā – 8,44 *euro (pēc Centrālās statistikas pārvaldes (turpmāk – CSP) datiem par 2016. gada IV ceturksni[[12]](#footnote-12)).*  Vidējie ceļa izdevumu no Rīgas (pārvietojas ar sabiedrisko transportu vai automašīnu un izmantojot stāvvietu) – 5,00 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmantojot stāvvietu) – 6,00 *euro*.  Patērētais laiks ceļā uz zemesgrāmatu nodaļu, dokumentu iesniegšana – 1,5 h.  Objektu sadalījums – 30 % Rīga, 70 % reģioni.  Apjoms – 2016. gadā 71 748.  Likumprojektā paredzot, ka turpmāk nekustamā īpašuma ieguvējiem nevajadzēs ierasties zemesgrāmatu nodaļā, lai iesniegtu nostiprinājuma lūgumu, administratīvās izmaksas sabiedrības mērķgrupai samazināsies par 1 360 342 *euro* (*71 748 objekti \* 5 euro \* 30 % + 71 748 objekti \* 6 euro \* 70 % + 71 748 objekti \*8,84 euro \* 1,5*).  Atbilstoši Latvijas Komercbanku asociācijas sniegtajai informācijai vismaz katrs septītais no desmit nostiprinājuma lūgumiem saistībā ar hipotēkas un ar to saistīto tiesību aprobežojumu tiek iesniegts no kredītiestādes. Pieņemot, ka vismaz 70 % no konkrētā veida nostiprinājuma lūgumiem iesniedz kredītiestāde, ar plānotajiem grozījumiem, paredzēts, ka kredītiestādes pārstāvim nebūs jāvēršas pie zvērināta notāra. Lai klātienē tiktu apliecināts pārstāvja paraksts uz:  a) nostiprinājuma lūguma par hipotēkas un ar to saistīto tiesību aprobežojumu grozījumu[[13]](#footnote-13) apliecināšanai – 8114 reizes;  b) nostiprinājuma lūguma par hipotēkas un ar to saistīto tiesību aprobežojumu cesiju[[14]](#footnote-14) apliecināšanai - 715 reizes;  c) piekrišanas apliecināšanai – 7141 reizes.  Administratīvās izmaksas kredītiestādei saistībā ar nostiprinājuma lūgumu iesniegšanas un piekrišanas izsniegšanas vienkāršošanu samazināsies vismaz par333 773,00 *euro*.  Pieņēmumi:  Vidējā vienas stundas darba likme Latvijā 2016. gadā 4. ceturksnī finanšu un apdrošināšanas jomā– 15,35 *euro* *(pēc CSP datiem par 2016. gada IV ceturksni[[15]](#footnote-15)).*  Vidējie ceļa izdevumi Rīgā (pārvietojas ar sabiedrisko transportu vai automašīnu un izmanto stāvvietu) – 5 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6 *euro*.  Patērētais laiks ceļā pie zvērināta notāra – 1 h.  Apmeklējumu sadalījums – 45 % Rīga, 55 % reģioni.  Apmeklējuma apjoms – 2016. gadā 15 970 gadījumi.  333 773,00 *euro* = (15 970 gadījumi \* 5 *euro* \* 45 % + 15 970 gadījumi \* 6 *euro* \* 55 % + 15 970 gadījumi \* 15,35 *euro* \* 1 h).  Administratīvās izmaksas nekustamā īpašuma īpašniekiem saistībā ar kredītiestādes piekrišanas neiesniegšanu samazināsies par 130 037,61 *euro.*  Pieņēmumi:  Vidējā vienas stundas darba likme Latvijā 2016. gadā 4. ceturksnī – 8,44 *euro* *(pēc CSP datiem par 2016. gada IV ceturksni[[16]](#footnote-16)).*  Vidējie ceļa izdevumi Rīgā (pārvietojas ar sabiedrisko transportu vai automašīnu un izmanto stāvvietu) – 5 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6 *euro*.  Patērētais laiks ceļā pie kredītiestādes, piekrišanas saņemšanas – 1,5 h.  Apmeklējumu sadalījums – 45 % Rīga, 55 % reģioni.  Apmeklējumu apjoms – 2016. gadā gadījumi 7141 gadījumi.  *130 037,61* *euro* = (7 141 gadījumi \* 5 *euro* \* 45 % + 7141 gadījumi \* 6 *euro* \* 55 % + 7 141 gadījumi \* 8,44 *euro* \* 1,5 h).  Atbilstoši Tiesu administrācijas sniegtajai informācijai 2016. gadā noslēgti savstarpēji starp juridiskām personām 3827 nekustamā īpašuma atsavināšanas līgumi, un 777 cita veida līgumi, kuri ir par pamatu citu lietu tiesību, izņemot hipotēkas, nodibināšanai. Tā kā konkrētajā gadījumā vienkāršoto piekrišanas iesniegšanas risinājumu plānots attiecināt uz abu pušu piekrišanām, tad kopējais juridisko personu apmeklējumu skaits, vēršoties pie zvērināta notāra, lai iegūtu iepriekš minēto tiesību nostiprināšanai nepieciešamos dokumentus, ir 9208 reizes (4604 x 2). Kā arī 5048 apmeklējumu skaits, lai apliecinātu juridiskās personas kā nekustamā īpašuma īpašnieka piekrišanu hipotēkas nostiprināšanai.  Administratīvās izmaksas saistībā ar juridisko personu piekrišanu apliecināšanas vienkāršošanu un apliecināšanu tiešsaistes sistēmā samazināsies par 199 567,35 *euro*.  Pieņēmumi:  Vidējā vienas stundas darba likme Latvijā 2016. gadā 4. ceturksnī – 8,44 *euro* (pēc CSP datiem par 2016. gada IV ceturksni[[17]](#footnote-17)).  Vidējie ceļa izdevumi Rīgā (pārvietojas ar sabiedrisko transportu vai automašīnu un izmanto stāvvietu) – 5 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6 *euro*.  Patērētais laiks ceļā pie zvērināta notāra – 1 h.  Apmeklējumu sadalījums – 45 % Rīga, 55 % reģioni.  Apmeklējumu apjoms – 2016. gadā gadījumi 14 265 gadījumi.  199 567,35 *euro* = (14 265 gadījumi \* 5 *euro* \* 45 % + 14 265 gadījumi \* 6 *euro* \* 55 % + 14 265 gadījumi \* 8,44 *euro* \* 1 h).  **Kopējais administratīvo izmaksu monetārais samazinājums, ieviešot piekrišanu vienkāršotu apliecināšanu tiešsaistes sistēmā, ir 663 377,96 *euro*.** |
| 4. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Likumprojekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Tieslietu ministrijai nepieciešams izstrādāt grozījumus šādos normatīvajos aktos:  Grozījumi Notariāta likumā, nosakot nosacījumus un kārtību, kādā zvērināts notārs gādā par īpašuma tiesību un šo tiesību nodrošinājumu nostiprināšanu.  Grozījumi Bāriņtiesu likumā, nosakot nosacījumus un kārtību, kādā bāriņtiesa apliecina paraksta īstumu un rīcībspēju uz nostiprinājuma lūgumu un nosūta to zemesgrāmatu nodaļai īpašuma tiesību nostiprināšanai.  Grozījumi Ministru kabineta 2006. gada 31. oktobra noteikumos Nr. 898 "Noteikumi par zemesgrāmatu nostiprinājuma lūguma formām", paredzot nostiprinājuma lūgumā norādāmās informācijas apjomu, ja maksājuma uzdevumā norādīta Zemesgrāmatu likuma 106.1 panta otrajā daļā un Ministru kabineta 2009. gada 27. oktobra noteikumu Nr. 1250 "Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā" 3. punktā noteiktā informācija.  Ministru kabineta 2003. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību" izdarāmi grozījumi, nosakot zvērināta notāra atlīdzības taksi par īpašuma tiesību, šo tiesību nodrošinājumu nostiprināšanu zemesgrāmatā lietu vešanu. Atbilstoši Likumprojekta Ministru kabineta sēdes protokollēmuma projektam paraudzēts, ka Tieslietu ministrijai, sagatavojot un tieslietu ministram iesniedzot izskatīšanai Ministru kabinetā grozījumus Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību", notāru atlīdzības taksi par tiesību un šo tiesību nodrošinājumu nostiprināšanu zemesgrāmatās, ja nostiprinājumu pamato privāts līgums, noteikt fiksētas takses veidā, kas nav saistīta ar procentiem no darījuma summas, taksē iekļaujot arī elektroniska privāta darījuma atvasinājuma un darījuma dalībnieka piekrišanu īpašuma tiesību nostiprināšanai apliecināšanu.  Atzīmējams, ka atbilstoši Ministru kabineta 2003. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību" noteiktajām zvērinātu notāru amata atlīdzības taksēm, šobrīd divu personu parakstu apliecināšana uz nostiprinājumu lūgumu, ieskatīšanās valsts informācijas sistēmās sastāda aptuveni 80 *euro* (paraksta apliecināšana 2x 18,78 *euro* (minēto noteikumu 17.punkts), ieskatīšanās Iedzīvotāju reģistrā 2x4,27 *euro*, ieskatīšanās Valsts vienotajā datorizētajā zemesgrāmatā 4,27 *euro* (minēto noteikumu 48.punkts), ieskatīšanās Nederīgo dokumentu reģistrā 2x1,42 *euro* (minēto noteikumu 49.punkts), nostiprinājuma lūguma sastādīšana 7,83 *euro* (minēto noteikumu 44.punkts)). Savukārt, saskaņā ar minēto noteikumu 9.punktu zvērinātu notāra amata atlīdzības takse par piekrišanas apliecināšana sastāda 6,26 *euro*. Saskaņā ar Notariāta likuma Pārejas noteikumu 26.punktu no 2020.gada 1.janvāra spēkā stāsies regulējums, kas paredz, ka amata darbību izpildei nepieciešamo informāciju valsts iestādes zvērinātam notāram sniedz bez maksas. Minētie aspekti ir būtiski priekšnosacījumi, lai nodrošinātu, ka zvērinātu notāru amata atlīdzības takses nepieaugtu, un ir ņemami vērā, izstrādājot grozījumus Ministru kabineta 2003. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību" un nosakot fiksētu, visas amata darbības iekļaujošu, taksi. |
| 2. | Atbildīgā institūcija | Tieslietu ministrija. |
| 3. | Cita informācija | Likumprojekts virzāms vienotā paketē ar likumprojektiem "Grozījumi Notariāta likumā" un "Grozījumi Bāriņtiesu likumā". Pēc likumprojekta pieņemšanas 2. lasījumā izstrādājami Grozījumi Ministru kabineta 2006. gada 31. oktobra noteikumos Nr. 898 "Noteikumi par zemesgrāmatu nostiprinājuma lūguma formām" un Ministru kabineta 2003. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību".  Vienlaikus, lai nodrošinātu dokumentu iesniegšanu caru elektroniskās adreses konta, likumprojekta Ministru kabineta sēdes protokollēmumā dots izdevums Tieslietu ministrijai līdz 2019. gada 1. jūnijam izstrādāt un tieslietu ministram noteiktā kārtībā iesniegt Ministru kabinetā nepieciešamos grozījumus normatīvajos aktos, lai zemesgrāmatā elektroniski iesniedzamie dokumenti (gan nostiprinājumu lūgumu, gan tam pievienotos dokumentus), kas parakstīti ar drošu elektronisku parakstu, tiktu iesniegti, izmantojot valsts izveidoto drošo vidi – oficiālo elektroniskās adreses kontu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par plānoto regulējumu, tajā skaitā, iespējām juridiskām personām iesniegt piekrišanu tiešsaistes režīmā, kas balstās uz pieņēmumu par iesniegtā paziņojuma atbilstību iesniedzēja gribai, izslēdzot nepieciešamību vērsties pie zvērināta notāra sniegta ar tieslietu ministra 2015. gada 29. septembra rīkojumu Nr. 1-1/343 izveidotās darba grupas, lai izvērtētu priekšlikumu ieviest obligātu notariālā akta formu nekustamo īpašumu atsavināšanas darījumiem, locekļiem 2017. gada 14. septembra darba grupā. Darba grupā pausts atbalsts plānoto risinājumu ieviešanai.  Tieslietu ministrijas tīmekļvietnē [www.tm.gov.lv](http://www.tm.gov.lv) sadaļā "Sabiedrības līdzdalība" un Ministru kabineta tīmekļa vietnē [www.mk.gov.lv](http://www.mk.gov.lv) sadaļā "Ministru kabineta diskusiju dokumenti" 2017. gada 26. oktobrī publicēts paziņojums par sabiedrības līdzdalības iespējām. |
| 2. | Sabiedrības līdzdalība projekta izstrādē | Likumprojekts kopā ar sākotnējās ietekmes novērtējuma ziņojumu (anotāciju) 2017. gada 26. oktobrī ievietots Tieslietu ministrijas tīmekļvietnē [www.tm.gov.lv](http://www.tm.gov.lv) sadaļā "Sabiedrības līdzdalība" un Ministru kabineta tīmekļa vietnē [www.mk.gov.lv](http://www.mk.gov.lv) sadaļā "Ministru kabineta diskusiju dokumenti", aicinot sabiedrību izteikt savu viedokli, iesniedzot ministrijai priekšlikumus rakstiskā veidā. |
| 3. | Sabiedrības līdzdalības rezultāti | Priekšlikumi un viedokļi par Tieslietu ministrijas mājaslapā sadaļā "Sabiedrības līdzdalība" un Ministru kabineta mājaslapā sadaļā Ministru kabineta diskusiju dokumenti" ievietoto likumprojektu netika saņemti. |
| 4. | Cita informācija | Saņemts zemesgrāmatu nodaļas pārstāvju priekšlikums, par to, ka regulējums, kas noteic, ka nostiprinājuma lūgumam nepievieno aizdevuma līgumu, ja dokuments, kas pamato hipotēkas nostiprināšanu, satur būtiskos noteikumus par saistību, ko nodrošina hipotēka, un tās spēkā esamību, sistēmiski iekļaujas Zemesgrāmatu likuma 61.1 pantā. Priekšlikums ņemts vērā.  Tāpat saņemts Latvijas Darba devēju konfederācijas viedoklis par to, ka tiek atbalstīta likumprojekta tālāka virzība. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesu administrācija, zemesgrāmatu nodaļu tiesneši, Latvijas Zvērinātu notāru padome, bāriņtiesas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas, esošās institūcijas netiek likvidētas vai reorganizētas.  VVDZ, saņemot elektroniskas formas lūgumu (strukturētu datu), tajā esošie dati bez papildus manuālas apstrādes tiek reģistrēti nostiprinājuma žurnālā, izslēdzot nepieciešamību vienreiz elektroniskā veidā aizpildītus datus manuāli vadīt atkārtoti. Elektronisko dokumentu aprites priekšrocības pret papīra formā uzturētiem dokumentiem, saistībā ar to pieejamību un iegūšanu, ir nozīmīgas ne tikai zemesgrāmatu nodaļas tiesnesim lēmuma pieņemšanas procesā, bet arī valsts iestādēm un amatpersonām dienesta vajadzībām. Kopš 2014. gada 29. novembra Zemesgrāmatu likums paredz pienākumu zemesgrāmatu nodaļai skenēt nostiprinājuma lūgumam pievienotos dokuments. Paplašinot elektroniski iesniegto nostiprinājuma lūgumu īpatsvaru, tiks atbrīvoti tie zemesgrāmatu nodaļas resursi, kas šobrīd tiek novirzīti papīra formā iesniegto dokumentu skenēšanā, citu tiešo amata pienākumu izpildei.  Zvērinātiem notāriem un bāriņtiesas amatpersonai pienākumu apjoms palielināsies tajā apmērā, kāds nepieciešams zemesgrāmatu nodaļā iesniedzamo dokumentu kopas noformēšanai un iesniegšanai VVDZ, bet attiecībā uz bāriņtiesas amatpersonām arī attiecībā uz nostiprinājuma lūguma un tam pievienoto dokumentu nogādāšanu zemesgrāmatu nodaļā. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Miļevska 67036813

Kristine.Milevska@tm.gov.lv

1. Skatīt <https://www.latvijasnotars.lv/lv/actual/answers/entry/676/> (aplūkots 2017. gada 24. martā). [↑](#footnote-ref-1)
2. <https://www.latvijasnotars.lv/lv/actual/answers/entry/1294/>; <https://www.latvijasnotars.lv/lv/actual/answers/entry/1292/>

   (aplūkots 2017. gada 24. martā). [↑](#footnote-ref-2)
3. Muciņš L. Zemesgrāmatu principi. Zemesgrāmatas Latvijā.- Rīga: Tiesu namu aģentūra, 2003, 40. lp [↑](#footnote-ref-3)
4. Valsts akciju sabiedrības "Latvijas Pasts" vienkāršo pasta sūtījumu un ierakstīto pasta sūtījumu piegādes ātrums <http://www.pasts.lv/lv/uznemumiem/nosutisana/vienkarsi-pasta-sutijumi/#piegades-atrums>;

   <http://www.pasts.lv/lv/privatpersonam/nosutit/ierakstiti-pasta-sutijumi/#piegades-atrums> (aplūkots 2017. gada 3. aprīlī) [↑](#footnote-ref-4)
5. SIA "DPD Latvija" sūtījuma pieteikšanas un piegādes laiks Latvijā <https://www.dpd.com/lv/sakums/noteikumi/piegades_termini/latvija> (aplūkots 2017. gada 3. aprīlī) [↑](#footnote-ref-5)
6. Rīga, Jelgava, Jēkabpils, Daugavpils, Rēzekne, Liepāja, Ventspils, Valmiera, [↑](#footnote-ref-6)
7. Saldus, Talsi, Cēsis, Gulbene [↑](#footnote-ref-7)
8. Aizkraukle, Alūksne, Balvi, Bauska, Dobele, Krāslava, Kuldīga, Limbaži, Ludza, Madona, Ogre, Preiļi, Tukums, Valka [↑](#footnote-ref-8)
9. <http://www.zemesgramata.lv/opendata/2016.xlsx> [↑](#footnote-ref-9)
10. <http://www.zemesgramata.lv/opendata/2016.xlsx> [↑](#footnote-ref-10)
11. http://www.csb.gov.lv/statistikas-temas/statistikas-uznemumu-registrs-galvenie-raditaji-30076.html [↑](#footnote-ref-11)
12. Vienas stundas darbaspēka izmaksas pa darbības veidiem pa ceturkšņiem, sezonāli neizlīdzinātie (EUR) <http://www.csb.gov.lv/print/statistikas-temas/px_tabulas/vienas-stundas-darbaspeka-izmaksas-pa-darbibas-veidiem-pa-ceturksniem-s> (Aplūkots 2017. gada 27. jūlijā)  [↑](#footnote-ref-12)
13. Kopējais nostiprinājuma lūgumu skaits 2016.gadā 11592. [↑](#footnote-ref-13)
14. Kopējais nostiprinājuma lūgumu skaits 2016.gadā 1021 [↑](#footnote-ref-14)
15. Vienas stundas darbaspēka izmaksas pa darbības veidiem pa ceturkšņiem, sezonāli neizlīdzinātie (EUR) <http://www.csb.gov.lv/print/statistikas-temas/px_tabulas/vienas-stundas-darbaspeka-izmaksas-pa-darbibas-veidiem-pa-ceturksniem-s> (Aplūkots 2017. gada 27. jūlijā)  [↑](#footnote-ref-15)
16. Vienas stundas darbaspēka izmaksas pa darbības veidiem pa ceturkšņiem, sezonāli neizlīdzinātie (EUR) <http://www.csb.gov.lv/print/statistikas-temas/px_tabulas/vienas-stundas-darbaspeka-izmaksas-pa-darbibas-veidiem-pa-ceturksniem-s> (Aplūkots 2017. gada 27. jūlijā)  [↑](#footnote-ref-16)
17. Vienas stundas darbaspēka izmaksas pa darbības veidiem pa ceturkšņiem, sezonāli neizlīdzinātie (EUR) <http://www.csb.gov.lv/print/statistikas-temas/px_tabulas/vienas-stundas-darbaspeka-izmaksas-pa-darbibas-veidiem-pa-ceturksniem-s> (Aplūkots 2017. gada 27. jūlijā)  [↑](#footnote-ref-17)